Een dood ná leerder glo drie by skool steekDie Forest High School in Forest Hill, Johannesburg. (Foto: Google Maps) ŉ Graad 8-leerder is Maandagmiddag buite ŉ hoërskool in die suide van Johannesburg na bewering deur ŉ medeleerder doodgesteek. Steve Mabona, woordvoerder van die Gautengse departement van onderwys, sê die voorval het by die Forest High School in Forest Hill gebeur. Volgens Mabona is nog twee leerders in die voorval beseer en na ŉ hospitaal gehaas. “Daar word beweer ŉ 20-jarige graad 11-leerder het drie van sy medeleerders buite die skool gesteek. ŉ 18-jarige leerder in graad 8 is op die toneel dood, terwyl twee ander leerders, onderskeidelik 15 en 18 jaar oud, na ŉ plaaslike hospitaal gehaas is. Die leerders ontvang die nodige mediese behandeling,” sê Mabona. Panyaza Lesufi, LUR vir onderwys in Gauteng, het hom dadelik na die skool gehaas toe hy die nuus ontvang het. Volgens Mabona is eksamens by die skool vir die volgende 48 uur tydelik opgeskort. “Ons psigo-maatskaplike span sal die nodige berading verskaf.” African News Agency berig ouers het vanmiddag ná die voorval buite die skool saamgedrom. Die liggaam van die leerder wat gesterf het, het in daardie stadium nog buite die skool se heining gelê.